בשביל זה יש חברים 

איך קיבל שותפו לשעבר של בילסקי מתנה בשווי של מיליוני דולרים מעיריית רעננה?

בפאתי הכניסה המערבית לרעננה, בצמוד לבית לווינשטיין, מתנשא לגובה אחד המרכזים היותר מפוארים בעיר. ״גמלא מילניום״. אך המתחם מוכר יותר בזכות בתי הקפה, ארקפה, שבחזית הבניין. שנים מהלכות שמועות בעיר על הליכי קבלת ההחלטות שהניבו פרויקט גדול מימדים בצומת כל כך מרכזי ואטרקטיבי. 

השטח עליו שוכן המרכז שימש לרוב כמגרש החניה לבאי מרכז השיקום לווינשטיין. על פי תוכנית המתאר המקורית, שהייתה מופקדת באגף בנין עיר, אמור היה להיבנות על המגרש מרכז רפואי על שטח עצום יחסית של כ- 6,000 מ״ר. סביר כי במעגל העוטף את המרכז הרפואי היו מתכננים מרכז מסחרי עם חנויות בתי קפה ומסעדות, בדומה למתכונת מהיום. מגרש זה היה שייך לאיש הנדל״ן אלן אוקן, שעלה לארץ מדרום אפריקה. 

בילסקי חבר של איש הנדל"ן אלן אוקן
על-פי כתבה בגלובס מה-8 במאי 2000, אוקן ייצג בארץ אנשי עסקים מדרום אפריקה. לפני הבחירות של שנת 1989, בהן התמודד זאב בילסקי לראשונה לראשות עיריית רעננה מטעם הליכוד, היה אלן אוקן אחד האנשים היותר מקורבים לבילסקי. מטה הבחירות של בילסקי אף התנהל מאחד המשרדים שבבעלות אוקן בפינת אחוזה קרן היסוד, בקומה השנייה מעל בנק לאומי כיום. 

כשזאב בילסקי פגש את קרן וולפי זקס
בילסקי ואוקן התוודעו זה לזה בבית משפחת וולפי זקס, משפחת יהודית אמידה ביותר, כאשר בילסקי הגיע לדרום אפריקה כשליח הסוכנות היהודית. בילסקי החל לחזר בקביעות אחרי קרן, הבת הצעירה למשפחת זקס. אלן אוקן היה בן בית אצל משפחת זקס וחברם הקרוב ביותר של שני אחיה של קרן רודני ולסלי. לימים בילסקי וקרן באו בברית הנישואין ואלן אוקן עשה עליה והתיישב ברעננה. 

בילסקי הופך לשותף של אלן אוקן
לא חלף זמן וגם בני הזוג זאב וקרן בילסקי הגיעו לרעננה. תחילה התגוררו בוילה בשכירות ברחוב השרון. במקביל רכשו מגרש בשכונה היוקרתית קריית גנים ושם החלו לבנות את ביתם, וילה בה הם מתגוררים עד היום (ושוויה מוערך ב-10 מיליון שקל לפחות). הקשר בין אלן אוקן וזאב בילסקי התהדק כאשר ניהלו בשנת 1987 ביחד עם איש העסקים הרצל לוריא, גם הוא מדרום אפריקה, חמש חברות נדל״ן שפעלו ברעננה. החברות הן: ״משרדי פאר המגדל״, ״לשכות ברעננה״, ״משרדי המגדל ברעננה״, ״מגדל שירותי משרד״ ו״המשרד היוקרתי״. כל החברות נשאו גם שם לועזי והיו רשומות בציריך שוויץ. שמות בעלי המניות של אותן חברות היו חסויים ויוצגו על ידי משרד עו״ד יעקב ברטלר. עוד קודם לכן בשנת 1983 פתחו רעייתו של בילסקי קרן ואחיה עו״ד רודני סירל זקס חברת נדל״ן בשם ״ל. זקס השקעות ראשון״ שייעודה רכישת נדל״ן והשכרה, אותה ניהלו בצוותא זאב וקרן בילסקי. 

בילסקי הופך להיות ראש העיר רעננה
8 חודשים אחרי הבחירות בהן הביס בילסקי את סגן ראש העירייה חיים בן חיים ממפלגת העבודה, הודיע בילסקי ברשם החברות כי הוא פורש מכל חברות הנדל״ן שניהל עם אוקן ולוריא. אלן אוקן המשיך לפעול ברעננה בעסקי נדל״ן, וכאמור החזיק גם בבעלות את 4 הדונמים הצמודים ללוינשטיין. 

ממיליון דולר לשישה מליון 
בשלב מסויים החלה עיריית רעננה בהליכים לשינוי ייעוד המגרש של אוקן, ממרכז רפואי על שטח של כ-6000 מ״ר, למרכז מסחרי של כ-20.000 מ״ר. המשמעות היא תוספת בניה של כ-14.000 מ״ר. אבל בעיקר השבחה של ערך המגרש מאזור בעל מאפיין רפואי לשטחי מסחר, חנויות, מסעדות, בתי קפה, ומשרדים בשני רבי קומות. ערך המגרש במתכונת של מרכז רפואי, עמד אז על כמיליון דולר. אחרי השינוי רכשה ״גמלא מילניום״ מאוקן את השטח על פי עיתון גלובס מיום 8 מאי 2000 ב- 6 מיליון דולר. באותה עסקה מכר אוקן ביחד עם אנשי עסקים נוספים מחו״ל  גם שטח באזור התעשייה של העיר ליד המגרשים שיועדו למתחם קומברס. סך העסקה כולה עמדה על 12.8 מיליון דולר.  

גינה לי גינה לי

איך הפך מגרש בבעלות פרטית לפארק ציבורי בחזית הווילה המפוארת של משפחת בילסקי?

השנה היא 1993, קדנציה ראשונה של בילסקי בראשות העירייה. הוא ורעייתו קרן בונים וילה מפוארת בקצה רחוב הברוש. מול הווילה שוכן מגרש בן שלושה וחצי דונם. ככל שמתקדמת בניית הווילה של משפחת בילסקי, נדהמים בעלי המגרש לגלות, כי עיריית רעננה הופכת את הנכס הפרטי שלהם לגינה ציבורית שתעניק מרחב של נוף פתוח למשפחת בילסקי. 

גינה ציבורית מול הבית של בילסקי
העירייה נוטעת עצי נוי, מרבדי דשא עצומים ומסלעות. בעלי המגרש לא זוכים מהעירייה להסברים מספקים ולאחר שמגלים כי השכן החדש הוא לא אחר מאשר ראש העירייה זאב בילסקי, הם פונים לסעד מעו״ד יובב פפר. בעירייה מבוכה. בעירייה מסבירים כי היוזמה להקמת הגינה, נוגעת להחלטה משנות ה-60, אז הוחלט לפתח את השכונה שקמה בקצה המערבי של המושבה ובהעדר ביקוש, מפקיעים ומסמנים אדמות פרטיות לטובת גינות נוי עתידיות. 

לימים השכונה מתפתחת. כאשר מתברר שיש בה די בשטחים ירוקים מחליט ראש המועצה דאז בנימין וולפוביץ, להשיב את האדמות שהופקעו לבעליהן, בעיקר כדי להימנע מפיצוי לבעלי הנכס מקופת המועצה. כך חוזרת הבעלות על שטח האדמה במגרש הריק מול הבית ההולך ונבנה של משפחת בילסקי.

וחזרה לעידן בילסקי. בעיריית רעננה מבינים כי קיימת בעיה ואף מבקשים להגיע לפשרה עם בעלי הקרקע. הכוונה לאפשר להם לבנות שתי יחידות פרטיות על שטח של כ- 700 מטר מתוך השלושה וחצי דונם ועדיין להותיר שטח עצום של גינה מול בית משפחת בילסקי. 

העירייה מחליטה לטובת ראש העירייה
הימים הם טרום הבחירות לקדנציה שנייה של בילסקי. העירייה מתמהמהת ביישום ההחלטה ובילסקי נבחר לקדנציה שנייה. לוועדה המחוזית מוגש ערר על ההחלטה וחבריה מקדמים החלטה הנראית על פניו שערורייתית. להותיר את הגן בשלמותו. כלומר העדפת הפרט, בילסקי במקרה הזה, על פני כלל הציבור. עיריית רעננה, להבדיל ממקרים אחרים, אינה מערערת על ההחלטה. ותושבי רעננה ״תורמים״ לבעלי הקרקע מגרש עירוני חלופי באזור יוקרתי, כתחליף למגרש מול בילסקי, שערכו נאמד בערכים של היום על מעל מיליון דולר. במגרש נבנות שתי יחידות דיור מפוארות. אגב הגינה מול בית משפחת בילסקי היא היחידה ברחבי רעננה, שבה לא הוצבו ספסלים, כנראה כדי למנוע בין השאר מבני נוער להתקבץ במקום ולהפריע את שלוות השכנים.